Augustinas Kiesas

Augustinas Kiesas (Kiesus), slap. Jūra (1922 m. Kurmaičių k., Kretingos vls., Kretingos aps. – 1950 m. sausio 10 d., Aukštkalvių miške, Kretingos vls., Kretingos aps.) – Lietuvos partizanas, Lietuvos laisvės armijos Žemaičių apygardos Kardo rinktinės Širvydo kuopos vadas.

 Biografija 
Užaugo Kurmaičiuose, dirbo tėvų ūkyje. Vengdamas tarnybos okupacinėje sovietų kariuomenėje, po II pasaulinio karo buvo NKVD Kretingos valsčiaus poskyrio stribas, palaikė ryšius su Lietuvos partizanais.

Nuo 1946 m. gruodžio mėn. Lietuvos laisvės armijos Žemaičių apygardos Kardo rinktinės Širvydo kuopos narys, vėliau – kuopos vadas. Kuopa veikė Kretingos vls. teritorijoje, bazavosi – Aukštkalvių miške.

Žuvo su partizanu Juozu Zuberniumi-Ukmergiu, Jonu (g. 1911 m. Sungailų k.) bandydami prasiveržti iš MGB pasienio kariuomenės kareivių, Kretingos valsčiaus milicininkų ir stribų apsuptos žeminės Aukštkalvių miške. Sumaitoti kūnai buvo atvežti ir pamesti MGB Kretingos apskrities būstinės kieme.

Vardas įamžintas Kretingos senosiose kapinėse ir Aukštkalvių miške pastatytuose paminkluose ir stogastulpyje.

 Šaltiniai  
 Lietuvos ypatingasis archyvas. – F. K-1, ap. 3, b. 1243. – L. 69. – B. 1248. – L. 3-4
 Lietuvos gyventojų genocido ir rezistencijos tyrimo departamento archyvinė pažymą. – 1998 m. kovo 6
 Dalia Kuodytė. Žemaičių apygarda Kardo (Kardų) rinktinė. – Laisvės kovų archyvas. – Kaunas, 1993. – T. 7. – P. 6
 Genovaitė Paulikaitė. Stiprybės suteikė tikėjimas. – Pajūrio naujienos – 1998 m. liepos 10. – Nr. 52. – P. 7
 Algis Kuklys. Pokario atgarsiai Auškalvių miške. – Švyturys – 2000 m. kovo 2. – Nr. 23

Kategorija:Lietuvos rezistentai